**Във връзка с изпълнението на проекта „Променяме света“ на фондация „Слънчеви пътеки“, одобрен и финансиран от Столична програма „Социални иновации“ , с Договор рег.№ СОА23-ДГ56-4213 от 12.10.2023 до 25.11.2023г., в партньорство с две културни институции в столицата: 59 ОУ"Васил Левски" и НЧ"Димчо Дебелянов-1960 организирахме и се насладихме на Деня на християнското семейство и православната младеж.**

**Фондация“Слънчеви пътеки“ организира празника на**

**християнското семейство и приюти хората в храма на духа - НЧ”Д.Дебелянов-1960”**

**Ученици от 59ОУ “Васил Левски“ бяха благословени за познание и доброта**

Денят на християнското семейство и православната младеж донесе толкова емоции, радост, надежда и пожелания за здраве и късмет за бъдещи успешни начинания.

На празника в Народно читалище ”Димчо Дебелянов-1960” дойдоха официални гости, ученици от целевите групи по проекта от 59 ОУ“Васил Левски“ и техния преподавател по изобразително изкуство Елица Тошева, музикалните педагози Марио Йоцов и Никола Христов, хора на изкуството и културата, носители на духовните ценности. На този светъл ден бяха председателят на читалището Татяна Пандурска, Росица Бакалова-управител на фирмата „Български гоблен“.

Както повелява традицията върху масата, постлана с извезана покривка, имаше погача и вино, менче със светена вода и китка здравец. Не за първи път негово благоговещенство отец Валентин Тупаров от храм „Свето Възнесение Господне” уважи поканата и изнесе проповед за Въведение Богородично, благослови хората за повече мъдрост, любов към ближния. А на учащите Отец Валентин заръча да бъдат добронамерени и да отворят сърцата си към познанието, четмото и писмото, да бъдат духовни и да намират пристан в читалището. Свещеникът благослови любящите родители, които както обичат чадата си, така трябва и да отделят време за възпитанието им от най-ранна детска възраст. Призова за прошка и доброта. Отец Валентин прикади за здраве и направи водосвет за всички християни, дошли в читалищния храм.

Преди словото на отец Валентин, организаторът на събитието приветства специалните гости, някои от които отдавнашни приятели на читалището.

Специалната и тематична изложба от учениците на 59 ОУ“Васил Левски“ внесе доброта и размисли за любовта в семейството, за всеотдайността и радостта да имаш близки.

С много настроение започнаха музикалните изпълнения на пиано от Дарина Бончева и Никола Бончев, ученици на Марио Йоцов-музикален педагог и композитор. Публиката аплодира и невероятните изпълнения на Божидар Пенев от Музикалната академия, който представи няколко класически песни.

Председателят на НЧ“Димчо Дебелянов-1960“ Татяна Пандурска приветства присъстващите за здраве, мъдрост и радост в семействата. Поздрави организаторите и пожела успехи в бъдеще. Росица Бакалова се възхити на празничното събитие и обеща изложба на авторските си гоблени.

От фондация „Слънчеви пътеки“ и НЧ“Димчо Дебелянов-1960“ призоваха хората да отворят сърцата си за радостта от познанието, творчеството и изкуството.

Във връзка с реализирането на проекта “Променяме света“ учениците от целевите групи получиха грамоти и тематични книги с историческа тематика.

В края на празника всеки си отчупи от хляба и хапна от постните банички. Имаше и фотографии за спомен. Бе обявено последното събитие по проекта “Променяме света“, което ще бъде на 24-ти ноември от 11ч. в читалището.

**от Миглена Китанова Иванова**

**Организатор на събитието, ръководител на проекта“Променяме света“**

**С благодарност към УС на фондация „Слънчеви пътеки“**

**Даниела Козовска**

**Паола Колева**

**С благодарност към партньорите по проекта от 59ОУ“Васил Левски“ и НЧ“Димчо Дебелянов-1960“**